SINGER กางแผนปี 65 รุกขยายฐานลูกค้า-ออกผลิตภัณฑ์ใหม่ ดันกำไรโต 75%
SINGER กางแผนปี 65 รุกขยายฐานลูกค้า-ออกผลิตภัณฑ์ใหม่ ดันกำไรโต 75% ทำสถิติสูงสุดใหม่ต่อเนื่อง หลังปิดงบปี 64 กำไรโต 58.2% พอร์ตสินเชื่อ แตะ10,962 ลบ.
24 ก.พ. 2565

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า ภาพรวมผลการดำเนินงานงวดประจำปี 2564 (มกราคม – ธันวาคม 2564) สามารถทำกำไรทุบสถิติสูงสุดใหม่ให้แก่ SINGER นับตั้งแต่ซิงเกอร์ได้เข้ามาเป็นที่รู้จักในประเทศไทยตั้งแต่ปี 2432 โดยมีกำไรสุทธิอยู่ที่ 701 ล้านบาท เพิ่มขึ้น 58.20% เมื่อเทียบกับงวดเดียวกันของปีก่อนมีกำไรสุทธิ 443.30 ล้านบาท ขณะที่รายได้รวมอยู่ที่ 4,397.05 ล้านบาท เพิ่มขึ้น 22.40% เมื่อเทียบกับงวดเดียวกันของปีก่อน  3,591.25 ล้านบาท
ทั้งนี้สาเหตุหลักมาจากรายได้จากการขายเพิ่มขึ้น ทั้งในกลุ่มสินเชื่อเช่าซื้อเครื่องใช้ไฟฟ้า และสินค้าเชิงพาณิชย์ (Hire purchase) ได้แก่ กลุ่มตู้น้ำมัน กลุ่มตู้แช่ เครื่องปรับอากาศ เครื่องซักผ้า เครื่องหยอดเหรียญอัตโนมัติโทรทัศน์ เป็นต้น อีกทั้ง การนำสินค้าใหม่เข้ามาเติมพอร์ต ได้แก่ กลุ่มโทรศัพท์มือถือ สินค้า IoT และเทคโนโลยีที่เป็นเทรนด์สำหรับผู้บริโภคในยุคปัจจุบัน โดยเป็นการจับมือกับพันธมิตร และมุ่งเน้นการบริหารจัดการพอร์ตสินค้า (Product Mix) ให้ดีต่อเนื่อง
ด้านพอร์ตสินเชื่อรถทำเงิน (C4C) ยังคงรักษาการเติบโตที่โดดเด่น ทีมขายสามารถขยายพอร์ตได้ดีกว่าที่คาดการณ์ไว้ และมุ่งเน้นลูกค้าในกลุ่มผู้ประกอบการ ทำให้ปี 2564 ผลงานที่ประกาศออกมาเป็นอีกปีที่ดีที่สุดของ SINGER ด้วยความสามารถในการรักษาอัตรากำไรขั้นต้นที่ 46.70% อัตรากำไรสุทธิ ที่ 25.30% สำหรับภาพรวมหนี้ด้อยคุณภาพ (NPL)​ อยู่ในระดับต่ำต่อเนื่องที่ 3.90%
อย่างไรก็ตามช่วงสิ้นปี 2564 ทาง SINGER มีร้านสาขาย่อยและแฟรนไชส์รวม 3,200 แห่ง มีพอร์ตสินเชื่อรวม อยู่ที่ 10,962 ล้านบาท ดีกว่าเป้าหมายเดิมที่วางไว้ 10,000 ล้านบาท แบ่งเป็นพอร์ตสินเชื่อรถทำเงิน (C4C) 6,045 ล้านบาท ส่วนพอร์ตสินเชื่อเช่าซื้อ (Hire purchase) อยู่ที่ 4,734 ล้านบาท และพอร์ตลูกหนี้สินเชื่อสวัสดิการและเงินให้กู้ยืมทองคำจำนวน 183 ล้านบาท
สำหรับปี 2565 วางเป้าหมายที่ใหญ่ขึ้น ด้วยเป้ากำไรเติบโตในระดับ 75% ทำ All Time High อีกครั้ง หลังได้รับเงินเพิ่มทุนจากนักลงทุนและพาร์ทเนอร์เข้ามาเสริมความแข็งแกร่ง และการ Synergy ร่วมกับ JMART Group และ BTS Group และพันธมิตร ที่เข้ามาเติมเต็ม Ecosystem คาดจะสนับสนุนให้ปีนี้ SINGER มีผลิตภัณฑ์ และการขยายฐานไปยังลูกค้ากลุ่มใหม่ๆ เพิ่มเติมอีก สนับสนุนให้ช่องทางการขายผ่านแพลตฟอร์มออนไลน์มีโอกาสเติบโตขึ้น
โดยในด้านช่องทางการเข้าถึงลูกค้า SINGER จะเดินหน้าลงลึกในระดับตำบลและหมู่บ้าน เพื่อนำไปสู่เป้าหมายที่ท้าทาย คือมีร้านสาขาย่อย 7,000 สาขา หรือเติบโตขึ้นเท่าตัวจากปีก่อน ผลักดันพอร์ตรวมปีนี้ที่คาดจะอยู่ที่ 15,500 ล้านบาท หรือโตจากปีก่อนราว 50% โดยเฉพาะพอร์ต C4C ที่จะสนับสนุนฐานกำไร และมีธุรกิจประกันเติบโตควบคู่ไปด้วย
นอกจากนี้ แผนการนำบริษัท เอสจี แคปปิตอล จำกัด (มหาชน) (SGC) ซึ่งเป็นบริษัทในเครือ เข้ามาจดทะเบียนในตลาดหลักทรัพย์แห่งประเทศไทย คาดจะเดินหน้าตามแผนในปีนี้